מלחמת הכוכבים - פרק 8: אחרוני הג'דיי

עלילת הסרט

המחתרת בהנהגת הגנרלית ליאה אורגנה מפנה את הבסיס העיקרי שלהם אחרי שהמסדר הראשון איתר את כוכב הלכת שלהם והחל לתקוף אותם. במהלך הפינוי המהיר מהכוכב, פו דמרון מוביל מתקפה כנגד ספינת הדרדנוט בעלת התותחים הכבדים של המסדר הראשון שגובה קורבנות רבים. לאחר הקרב, פו ננזף על ידי ליאה על כך שסירב לבטל את המתקפה על הדרדנוט ומורד בדרגה, בעוד האדמירל האקס ננזף על ידי המנהיג העליון סנוק על כישלונו למנוע את הפינוי. האקס מצליח למצוא שוב את המחתרת למרות בריחתם במהירות האור. חלליות קרב של המסדר הראשון בהנהגת קיילו רן תוקפות את ספינת הדגל של המחתרת. רן, שיכל להרוס את גשר החללית של המחתרת ובו הפיקוד הבכיר של המורדים, כולל אמו ליאה, החליט לא ללחוץ על ההדק ובמקומו טייס אחר מפציץ אותם. רבים ממפקדי המורדים נהרגים, כולל אדמירל אקבר. ליאה נפגעת אך נחלצת באמצעות ה"כוח" ומאבדת את הכרתה. גנרל אמילין הולדו הופכת להיות מפקדת המחתרת. המחתרת מבינה שלא תוכל להימלט שוב מאחר שהמסדר הראשון יוכל לאתר אותה בכל מקרה ומרדף אטי מתחיל: המחתרת מסתמכים על מהירותם הגבוהה של החלליות ועל מגן האנרגיה כדי להרוויח זמן. פין, רוז טיקו (חיילת בברית המורדים שאחותה נהרגה במתקפה על הדרדנוט), BB-8, ופו מחליטים על תוכנית סודית לחדור לספינתו של סנוק, לנטרל את המעקב אחריהם ולהימלט.
בינתיים ריי פוגשת את לוק סקייווקר בכוכב אק-טו, מספרת לו על שקרה להאן סולו ומבקשת ממנו שילמד אותה את דרכי הג'דיי. לוק, שבעבר אימן קבוצה של אבירי ג'דיי שביניהם היה קיילו רן שעבר לצד האפל, פוחד ומסרב. לדעתו על שושלת הג'דיי להסתיים, אך לאחר ש-R2-D2 מזכיר לו את ליאה הוא מסכים לאמן אותה. לוק מתחיל לאמן אותה אך הוא מרגיש שה"כוח" חזק מאוד עמה ומספר לה שפעם ראה את אותו הכוח אצל קיילו רן וזה מפחיד אותו, הוא מספר לה שרצה לדבר עמו אך הוא תקף אותו ושרף את מקדש הג'דיי.
פין ורוז טסים לכוכב קאנטו כדי למצוא את הפורץ ושובר הצפנים אשר יעזור להם לפרוץ לספינת הדגל של המסדר הראשון. בכוכב קאנטו נמצא קזינו ענק ומפואר שבו מבלים עשירים, ובהם רבים שעשו את הונם מסחר בנשק ומכירת אמצעי לחימה וחלליות קרב למסדר הראשון. אך כשהם מוצאים אותו, הם נעצרים ונעזרים בפורץ אחר כדי לברוח, לא לפני שהם מחלצים את החיות המשועבדות והורסים את עיר הקזינו שבכוכב.
ריי מצליחה לתקשר עם קיילו רן באמצעות ה"כוח". הוא מספר לה שלוק רצה להרוג אותו והוא רק הגן על עצמו. ריי מחזיקה את ידו, היא רואה שבעתיד קיילו יחזור לצד המואר אך הוא רואה שהיא תעבור לצד האפל. כשהיא שואלת את לוק אם מה שקיילו סיפר לה נכון, הוא עונה לה שכאשר הוא חש באותו כוח אצלו הוא אכן רצה להרוג אותו אך מיד התחרט, בן התעורר, תקף את לוק ובשהוא התעורר לוק גילה שבן שרף את מקדש הג'דיי.
ריי מחליטה לטוס אל קיילו רן בעוד לוק מנסה לעצור בעדה. אחרי שהיא עוזבת לוק לוקח החלטה לשרוף את העץ ששומר בתוכו את ספרי הג'דיי אך ברגע האחרון הוא מתחרט, יודה מופיע כ"רוח כוח", הורס אותם בעצמו ונותן עצות ללוק. הוא מספר לו שהספרים לא חשובים ושריי חשובה למחתרת.
מאוחר יותר, ריי מגיעה לספינת הדגל של סנוק, שם, סנוק משתמש ביכולות ה"כוח" שלו כדי לענות אותה באכזריות כדי למשוך ממנה מידע על מקומו של לוק מתוך כוונה להרוג אותו וכך להבטיח את ניצחון המסדר הראשון במלחמה. לאחר מכן, סנוק מנסה לתמרן את קיילו רן להרוג את ריי, אך קיילו רן בוחר להרוג את סנוק בעזרת חרב האור של ריי. הריגתו של סנוק מובילה למאבק בין ריי ורן לבין השומרים המלכותיים של סנוק. לאחר הקרב בו נהרגים השומרים, מגלה רן לריי את תוכניתו להביס את המורדים ואת המסדר הראשון ומציע לה לחבור אליו ולהביא סדר חדש לגלקסיה, אך ריי מסרבת ובורחת מהחללית בדיוק כשפין ורוז נכשלים בתוכניתם ונמלטים אף הם.
המחתרת בורחת מהחללית על ספינות תובלה תוך ידיעה שהמסדר הראשון יתעלם מאותן ספינות, אך המסדר הראשון עולה על כך שכל המורדים שנשארו נמצאים שם הם מתחילים להפציץ ספינה אחר ספינה, הולדו שנשארה על הספינה טסה במהירות האור אל תוך ספינת המסדר הראשון והורסת אותה. חברי המחתרת שנשארו בורחים לכוכב לכת שפעם שימש כמפקדה למחתרת ושם הם מתבצרים ושולחים אותות מצוקה למורדים ברחבי הגלקסיה, אשר בוחרים להתעלם. קיילו רן מורה על מתקפה קרקעית על בסיס המורדים ופורש תותח איל ניגוח לצד הלכני AT-AT. המורדים מוצאים על הכוכב מספר ספידרים ישנים ומתחילים במתקפת נגד. קיילו רן אשר נמצא ביחד עם המסדר, עכשיו כמנהיג העליון החדש, מורה להרוג כל אחד ואחת. ריי מגיעה עם המילניום פלקון ומצליחה להסיט את חלליות הקרב של המסדר הראשון מהקרב והורסת את כולם, בעוד שפין מתכנן לטוס היישר לתותח איל הניגוח המנסה לפרוץ את הבונקר. ברגע האחרון רוז מתנגשת בו ומסיטה מקרן האנרגיה של התותח ומצילה את חייו. היא אומרת לו שלא יכלה שיעשה זאת, מנשקת אותו ומאבדת את ההכרה.
בעוד חברי המחתרת נסוגים, הם רואים את לוק שהופיע לפתע כדי להילחם בקיילו רן בעצמו. פו מבין שהוא עושה זאת כדי שלמחתרת יהיה מספיק זמן כדי לברוח ומונע מהשאר לעזור, הוא אומר להם שעכשיו הם המורדים שישימו קץ למסדר הראשון. לוק וקיילו רן נלחמים בקרב חרבות אור בעוד המורדים בורחים. כאשר קיילו רן מנחית את המכה המנצחת הוא מגלה שלוק לא נפגע, גם בפעם השנייה שהוא מנסה, הוא מגלה שלוק בכלל לא שם אלא נשאר על אק-טו, ומה שהוא נלחם בו היה אשליית כוח שיצר לוק. לוק נפרד מקיילו רן שמבין ששיטה בו. בסצנה הבאה נראה לוק על אק- טו, תוך שהוא מבין שמילא את ייעודו ומת בשלווה. המחתרת נתקלת בקיר מפולת סלעים, אותו ריי מצליחה להזיז באמצעות ה"כוח" והם בורחים על המילניום פלקון, ריי מספרת לליאה על לוק ופו וריי סוף סוף מכירים. פין מעלה את רוז והיא מקבלת טיפול רפואי, ליאה אומרת לריי שהמהפכה החלה והמחתרת ינצחו.
על הכוכב קאנטו, אחד הילדים העובדים במכרה משתמש בכוח ומתגלה כרגיש לכוח, הוא מרים את ידו ומתגלה סימן המורדים.

הפקה

ביוני 2014 ריאן ג'ונסון נשכר כבמאי ותסריטאי הסרט וכמו כן גם יסייע בהפקת הפרק התשיעי בטרילוגיה, כאשר רון ברגמן (שנוטה לעבוד לצד ריאן ג'ונסון) ייטול חלק בהפקה.
באוקטובר 2014 נודע כי צילומי הסרט יתרחשו בלונדון. במרץ 2015 דווח כי הסרט ייצא לאקרנים ב-26 במאי 2017, 40 שנה בדיוק לאחר צאת "מלחמת הכוכבים - פרק 4: תקווה חדשה", אך מאוחר יותר תאריך הבכורה נדחה ל-9 בדצמבר 2017 עקב ההצלחה הקופתית העצומה של "מלחמת הכוכבים - פרק 7: הכוח מתעורר", שיצא לאור ב-2015 בתאריך דומה.

צילומים

צילומי הסרט החלו בספטמבר 2015 באירלנד. בפברואר 2016 הצילומים חודשו לאחר הפסקה בת כמה חודשים. ב-16 במרץ נערכו הצילומים בעיר דוברובניק שבקרואטיה. הצילומים לסצנת הקרב הסופית (בה קיילו רן נלחם בלוק) נערכו במדבריות המלח בבוליביה. הצילומים הסתיימו ב-22 ביולי 2016. ב-23 בינואר 2017, הוכרז כי שמו המלא של הסרט יהיה "מלחמת הכוכבים: הג'דיי האחרון" (ב-17 בפברואר 2017 אושר כי שם הסרט מתייחס לצורת הרבים של המילה ג'דיי).

שיווק

טריילר ראשון בן שתי דקות לסרט יצא ב-15 באפריל 2017 במהלך חגיגות מלחמת הכוכבים באורלנדו והציג מספר אירועים מתוך הסרט.

הכנסות

הסרט הכניס בסוף השבוע הראשון להקרנתו מעל 450 מיליון דולר, שהופכים אותו לסרט מלחמת הכוכבים השני ברווחיותו.